ครม.แก้เกณฑ์ขาย‘ซูกุก’ ไอแบงก์ระดมทุนในไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ธนาคารอิสลามยิ้มแฉ่ง ครม.ไฟเขียวแก้กฎกระทรวงคลังให้ออก ระดมทุนขายซูกุกในไทยได้ 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบร่างกฎกระทรวงว่าด้วยการอนุญาตการประกอบธุรกิจหลักทรัพย์ (ฉบับที่...) พ.ศ. ... เรื่องการประกอบธุรกิจหลักทรัพย์ที่เกี่ยวข้องกับตราสารซูกุก และรองรับการออกตราสารซูกุกในรูปแบบทรัสต์ในประเทศไทย 
ทั้งนี้ ตามที่กระทรวงการคลังเสนอเพื่อเป็นส่วนหนึ่งของมาตรการปฏิรูปตลาดทุนไทยภายใต้แผนพัฒนาตลาดทุน
กระทรวงการคลังชี้แจงว่า เนื่องจากกฎกระทรวงที่ใช้บังคับอยู่ในปัจจุบันยังไม่รวมถึงการประกอบธุรกิจหลักทรัพย์ที่เกี่ยวข้องกับตราสารซูกุกซึ่งเป็นตราสารสำหรับการลงทุนตามหลักศาสนาอิสลาม และยังไม่รองรับการออกตราสารซูกุกในรูปแบบทรัสต์ 
ดังนั้น การแก้ไขกฎกระทรวงนี้ จึงเป็นการขยายขอบเขตของใบอนุญาตประกอบธุรกิจหลักทรัพย์ให้รวมตราสารซูกุกด้วย รวมถึงขยายขอบเขตใบอนุญาตประกอบธุรกิจหลักทรัพย์สำหรับธุรกิจหลักทรัพย์ที่เกี่ยวกับการเป็นนายหน้า ค้าและจัดจำหน่ายหน่วยลงทุน รวมถึงใบทรัสต์เพื่อเพิ่มช่องทางการเข้าถึงผู้ลงทุนได้มากขึ้น ซึ่งจะส่งผลดีต่อการพัฒนาตลาดทุนไทย
ก่อนหน้านี้ ทางธนาคารอิสลามแห่งประเทศไทย (ธอท.) มีแผนจะออกพันธบัตรอิสลามภายในประเทศเพื่อระดมทุน 1 หมื่นล้านบาท เพื่อใช้ในการปล่อยสินเชื่อทั้งสินเชื่อปกติ และสินเชื่อตามนโยบายของรัฐบาลในการช่วยเหลือผู้ประกอบการและประชาชนรายย่อยโดยคาดว่าจะจำหน่ายให้ประชาชนทั่วไป 5,000 ล้านบาท และจำหน่ายให้สถาบันการเงินอีก 5,000 ล้านบาท อายุ 5 ปี ต้นทุนน่าจะอยู่ที่ 4% สูงกว่าพันธบัตรไทยเข้มแข็ง